Molefe moet miljoene se pensioengeld terugbetaalBrian Molefe (Foto: ANA) Brian Molefe, voormalige Eskom-bestuurshoof, moet nagenoeg R10 miljoen aan Eskom se pensioen-en-voorsorgfonds (EPPF) terugbetaal. Die hooggeregshof in Pretoria het vroeër die week beveel dat Molefe R9 985 540,64 moet terugbetaal nadat die verhoor in Maart plaasgevind het. Daar is in 2018 bevind dat Molefe persoonlik betrokke was by die onwettige toekenning van pensioengeld ten bedrae van R30 miljoen, waarvan R10 miljoen daarvan aan hom persoonlik uitbetaal is. Molefe het egter by die Konstitusionele Hof teen die uitspraak geappelleer. “Die regstappe wat deur die EPPF gedoen is, het ingesluit om die hooggeregshof te vra om vas te stel en te beveel hoeveel terugbetaal moet word met inagneming van Molefe se eie bydraes tot die fonds terwyl hy ’n werknemer van Eskom was, sy opgehoopte aftreespaargeld wat van sy vorige werkgewer na die EPPF oorgedra is sowel as die verwante belastingimplikasies en toepaslike rente,” het die EPPF in ’n verklaring gesê. Die EPPF moet ook nou die R30 miljoen aan Eskom terugbetaal. Molefe se naam word ook in die jongste aflewering van die Zondo-verslag genoem. Hy, Anoj Singh en Matshela Koko word geïmpliseer vir hul versuim om hul fidusiêre pligte na te kom. Solidariteit het verlede maand ook klagte van bedrog, korrupsie en oortreding van die Wet op Openbare Finansiële Bestuur teen die drie sowel as Mosebenzi Zwane ingedien. In sy klagte beweer Solidariteit dat hierdie individue verantwoordelik is vir meer as R14,7 miljard se onwettige kontrakte by Eskom, terwyl oudminister Zwane daarvan beskuldig word dat hy ŉ behuisingsprojek ter waarde van sowat R1 miljard wanbestuur het. Solidariteit het ook destyds regsaksie teen Molefe gebring om te verseker dat hy die pensioengeld terugbetaal. Dr. Dirk Hermann, bestuurshoof van Solidariteit, het die jongste verwikkelinge verwelkom. “Na ŉ lang hofstryd wat Solidariteit teen die plunderaar en vorige hoof van Eskom, Brian Molefe, gewen het, het die hooggeregshof uiteindelik bevind dat hy R10 miljoen aan die Eskom-pensioenfonds moet terugbetaal. “Hy het reeds Solidariteit se hofkoste betaal nadat ons op die punt was om op sy goedere beslag te lê. Hy het onregmatig geld uit die Eskom‑pensioenfonds gevat. Aanhouer wen. Ons moet nooit moeg word nie. Nou vir die volgende boef.”